نقش تيماء هو نص مصرى فرعونى اتعثر عليه منقوش على صخره ثابته جنب واحة تيماء فى السعوديه فى جزيرة العرب سنة 2010. النقش اللى اتلاقى هو اول نقش هيروغليفى مصرى يتلاقى فى الجزيره العربيه. النص عليه خرطوش مزدوج للملك رمسيس التالت اللى حكم مصر من 1192 ل 1160 قبل الميلاد. النقش مهم جداً لإنه بيأكد نظريات و حقايق تاريخيه عن تاريخ مصر فى العصور الفرعونيه. الهيئة العامة للسياحة والآثار فى السعودية اعلنت عن الاكتشاف و ذكرت ان العلما اتوصولوا لإكتشاف طريق تجارى مباشر قديم كان بيربط ما بين وادى النيل و جزيرة العرب و كان بيستخدم فى عهد الملك رمسيس التالت فى القرن 12 قبل الميلاد و كانت بتمشى فيه القوافل المصريه و تشترى من تيماء بضايع زى البخور و الدهب و الفضه و النحاس. بيقول عالم المصريات زاهى حواس الامين العام للمجلس الاعلى للآثار فى مصر ان الاكتشاف ما بيعتبرش مفاجأه لعلما المصريات حيث انه طبيعى ان نقوش زى دى موجوده فى الجزيره العربيه خاصة ان قدماء المصريين من الاسره الحديثه اللى بينتمى ليها رمسيس التالت كانوا عسكريين بيهتموا بالجيوش و الحملات التجاريه لنواحى كتيره بره مصر ، فبعد انتصار المصريين على الهكسوس أحموس و الملوك اللى بعده اتوسعوا بره مصر و بقت الامبراطوريه المصريه بتشمل منطقه بتمتد من جنوب السودان لغاية شمال العراق مروراً بجزيرة العرب و الشام.